पाएं अपने शहर की ताज़ा ख़बरें और फ्री ई-पेपरडाउनलोड करें
लॉकडाउन की वजह से बीएसपी में प्लांट के साथ-साथ टाउनशिप में निर्माण कार्य प्रभावित होने लगा है। प्लांट में सोशल डिस्टेंसिंग मेंटेन करने के लिए उत्पादन को घटाना पड़ा है। वहीं टाउनशिप में मजदूरों के नहीं आने से सड़क रिपेयर काम शुरू नहीं हो पाया। सेक्टर-6 में पुल निर्माण की गति धीमी पड़ गई है।
जिले में महीने भर से लागू लॉकडाउन का असर प्लांट के साथ-साथ टाउनशिप पर भी पड़ने लगा है। पहले से जो निर्माण कार्य चल रहे थे वे बंद है या मजदूरों की संख्या कम होने से निर्माण की गति धीमी पड़ गई है। प्रबंधन को लॉकडाउन का सबसे बड़ा झटका बारिश पूर्व टाउनशिप में किए जाने वाले कार्यों को लगा है जो अब तक शुरू नहीं हो पाए है। जबकि प्रबंधन की योजना जून के पहले पखवाड़े तक उन कार्यों को पूरा करने की है। एेसे में लॉकडाउन की अवधि आगे फिर बढ़ाई गई तो उसकी योजना पर पानी फिरना तय माना जा रहा है। टाउनशिप में करीब ढाई हजार मकानों के छत की हालत खराब हो चुकी है। इन्हें ठीक नहीं कर पा रहे।
पुल निर्माण में पहले ही 5 महीने की हो चुकी है देरी
सेक्टर-6 में साई मंदिर के सामने पुल निर्माण का कार्य पहले ही पांच महीने देरी से चल रहा है। पहले गर्डर के इंतजार में निर्माण कार्य प्रभावित हुआ। अब जबकि गर्डर आने के बाद उसे स्थापित करने का काम पूरा हो चुका तो पुल के बाकी हिस्से का काम लॉक डाउन की वजह से गति नहीं पकड़ पा रहा है। आसपास गांव से मजदूरों ने आना बंद कर दिया है तो ठेकेदार को मौके पर ही रहने वाले श्रमिकों से काम चलाना पड़ रहा है।
सोलर पैनल के उपकरण नहीं मिलने से काम हुआ बंद
सेक्टर-9 अस्पताल में 500 किलोवाट उत्पादन क्षमता वाले सोलर पैनल स्थापित किए जा रहे हैं। लक्ष्य जून तक उनमें बिजली उत्पादन शुरू करने की है लेकिन अब तक केवल स्ट्रक्चर ही खड़ा हो पाया है। बाकी उपकरण खरीदे जाने है लेकिन मार्केट बंद होने की वजह से मामला अटका हुआ है। इनके अलावा इस्पात भवन और बीटीआई में 200-20 किलोवाट और टेलिफोन एक्सचेंज बिल्डिंग में 100 किलोवाट के सोलर पैनल लगाए जाने है।
कम बजट की वजह से सड़कों काे किया जाना है रिपेयर
टाउनशिप के रोड सेक्शन ने डिमांड मुताबिक बजट अलाट नहीं होने पर इस बार सड़क निर्माण की योजना को ड्राप करते हुए केवल रिपेयर करने की प्लानिंग बनाई है। जिसके तहत टाउनशिप की सभी सड़कें जहां-जहां गड्ढे हैं उसे भरा जाना है। रिपेयर के काम में डामर का इस्तेमाल होना है और यह काम चुनिंदा मजदूर ही करते हैं। कोरोना के कारण नहीं आ रहे।
सिविल व इलेक्ट्रिकल के कार्य भी हो रहे प्रभावित
इनके अलावा सिविल और इलेक्ट्रिकल से जुड़े कार्य भी प्रभावित हो रहे हैं। इनसे जुड़े टाउनशिप में करीब 3 हजार आवेदन पेंडिंग है। विभागों के पास इन शिकायतों का निराकरण करने के लिए न तो कारीगर है न ही उपकरण। ऐसे में लॉकडाउन खुलने तक ये कार्य शुरू होंगे, इसकी संभावना कम ही है। वहीं टाउनशिप में प्रमुख नालों की सफाई का कार्य भी अब तक शुरू नहीं हो पाया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn